**Björn Kristian Ulvaeus** (\* 25. apríl 1945, Göteborg, Švédsko) známy aj ako **Björn Ulvæus** je švédsky skladateľ piesní, producent, bývalý člen švédskej hudobnej skupiny ABBA (1972 – 1982). Je spoluautor muzikálov *Chess*, *Kristina från Duvemåla* a *Mamma Mia!*. Spolu s členom skupiny ABBA, Benny Anderssonom, je koproducentom filmu *Mamma Mia!*.

Biografia
---------

Bjorn Kristian Ulvaeus sa narodil v Göteborgu, no ešte v detskom veku sa s rodinou presťahovali do Västerviku. Predtým ako sa stretol so „stand-up" komikom, Magnusom Holmströmom, študoval po skončení základnej vojenskej služby na Lund University obchodné právo.

### Hudobná kariéra

Hootenanny Singers v roku 1967
Pred medzinárodným úspechom so skupinou ABBA, bol Ulvaeus členom folkovo-šlágrovej kapely West Bay Singers, ktorá sa stala v Škandinávskych krajinách neskôr uznávaná pod názvom Hootenanny Singers. Počas turné po južnom Švédsku sa skupina v roku 1966 stretla s inou, ktorá mala názov Hep Stars. Ulvaeus sa vtedy spriatelil s ich hráčom na klávesové nástroje, Bennym Anderssonom. Obidvaja hudobníci sa zaoberali aj skladaním piesní a čoskoro sa stali autorskou dvojicou. Počas stretnutia ešte v tom istom lete zložili svoju prvú pieseň, „Isn't It Easy To Say", ktorú krátko nato nahrala Anderssonova kapela. Títo dvaja si potom navzájom autorsky prispievali a pomáhali pridávaním gitarových a klávesových hudobných partov pri nahrávaní v štúdiu. V roku 1968 spolu zložili dve skladby: „A Flower In My Garden", ktorú nahrali Hep Stars a prvý reálny hit, „Ljuva Sextiotal", ktorého text napísal Stig Anderson. Skladba, ktorá bola paródiu na kabaretný štýl, bola v roku 1969 neúspešne navrhnutá pre súťaž Eurovision Song Contest. Neskôr ju mala vo svojom repertoári švédska hudobná diva, Brita Borg. V roku 1969 dvojica Ulvaeus/ Anderson zložila pre Hep Starsaj ďalší hit s názvom „Speleman". 

V marci roku 1969, počas nakrúcania nostalgického šlágrového špeciálu pre švédsku televíziu stretol Björn osemnásťročnú speváčku a skladateľku pesničiek, Agnethu Fältskogovú. 

Björn Ulvaeus pokračoval v nahrávaní a koncertných turné s kapelou Hootenanny Singers a okrem toho získaval, spolu s novým partnerom Bennym, uznanie aj ako producent vo vydavateľstve Polar Music, ktoré viedol jeho budúci manažér Stig Anderson. Produkovali spolu piesne iných umelcov a pokračovali v komponovaní vlastných hudobných nápadov. Pieseň „Fröken Blåklint", ktorá bola švédskou verziou „A Flower In My Garden" v interpretácii Arne Lambertsa bola jednou z prvých producentských nahrávok dvojice Ulvaeus/ Andersson. V decembri roku 1969 spolu prvýkrát ako duo nahrali singel „She's My Kind Of Girl". Nahrávka vyšla v marci 1970 a stala menším hitom s vo švédskych hitparádach. O dva roky neskôr sa táto skladba v Japonsku dostala do Top 10.

V roku 1970 sa s coververziou starej folkovo-šlágrovej pesničky „Omkring Tiggarn Från Luossa" dostla skupina Hootenanny Singers do švédskej pesničkovej hitparády Svensktoppen. Udržala sa v nej nepretržite 52 týždňov a dosiahla tým rekord, ktorý nebol prekonaný do roku 1990. Producentmi nahrávky boli Björn a Benny, ktorí do nej prispeli aj spevom (Ulvaeus) a hrou na klavír (Andersson).

Neskôr nasledovala desaťročná veľmi úspešná spolupráca v skupine ABBA (1972 – 1982), ktorá začala potom, ako v roku 1974 s piesňou „Waterloo" v Brightone vyhrali súťaž Veľkej ceny Eurovízie. V roku 1983 sa kapela dohodla na odpočinku. Po kariére so skupinou ABBA, sa Ulvaeus spolu s Anderssonom autorsky podieľali na muzikáloch *Chess*, *Kristina från Duvemåla* a na podklade známych nahrávok skupiny ABBA vytvorili projekt *Mamma Mia!*.

Spolu s Anderssonom bol Ulvaeus za muzikál *Chess* nominovaný na cenu Drama Desk Award a za najlepšie orchestrálne prevedenie za muzikál *Mamma Mia!* získal cenu Tony Award. Pôvodné prevedenie nahrávok oboch muzikálov bolo nominované na cenu Grammy.

V roku 2004 počas semifinále súťaže Eurovision Song Contest v tureckom Istanbule, tridsať rokov potom ako v Brightone ABBA zvíťazila na jeho 19. ročníku v roku 1974, Ulvaeus krátko vystúpil v špeciálnom komediálnom videu s názvom „Our Last Video". V snímke sa každý zo štyroch členov skupiny ukázal v cameo postavách a hrali iných ako boli napríklad Cher a Rik Mayall. V oficiálnej DVD verzii súťaže Eurovízie video nevyšlo, publikované bolo na osobitnom DVD nosiči. Bolo to prvýkrát od rozchodu štvorice, čo sa spolu objavili v jednom projekte, no nahrávanie ich častí bolo vyrobené separátne.

Ulvaeus spolu s Andersonom je od roku 2008 od Britskej akadémie držiteľom špeciálneho medzinárodného ocenenia Ivor Novello Awards, a od švédskej asociácie vydavateľov (SMFF) má cenu za celoživotné zásluhy.

Úvodným číslom večera súťaži Eurovision Song Contest 2013 bolo predstavenie novej hymny „*We Write The Story*", ktorú zložili dvaja mužskí členovia legendárnej skupiny ABBA Björn Ulvaeus a Benny Andersson v spolupráci s najpopulárnejším švédskym DJ-om, Avicii.

V máji 2020 sa stal prezidentom CISAC (Medzinárodná konfederácia spoločností autorov a skladateľov). Prezidentskú pozíciu prebral po francuzskom hudobníkovi Jeanovi-Michelovi Jarrovi.

Osobný život
------------

Dňa 6. júla 1971 sa Ulvaeus oženil so speváčkou Agnethou Fältskogovou. Z tohto manželstva majú dve deti: dcéru, speváčku Lindu Ulvaeus (\* 1973) a syna Petra Christiana Ulvaeusa (\* 1977). V júli 1980 sa rozviedli. Napriek tomu došlo k dohode, že obidvaja budú naďalej spolupracovať v hudobnej skupine.

Roku 1981 sa Björn druhýkrát oženil s hudobnou publicistkou Lenou Kallersjövou, s ktorou má ďalšie dve dcéry: Emmu (\* 1982) a Annu (\* 1986). V období 1984 – 1990 žili v Spojenom kráľovstve, kde založil s bratom IT-firmu. V súčasnosti Ulvaeus býva s rodinou vo Stockholme.

Bjorn Kristian Ulvaeus je taktiež jedným zo štyroch spolumajiteľov spoločnosti *NoteHead*, ktorá produkuje hudobný notový program Igor Engraver.

### Obvinenia z daňového úniku

Vo Švédsku Ulvaeus čelí obvineniu z daňového úniku 87 miliónov švédskych korún. Podľa obvinení by mal časť svojich ziskov „prať" cez offshorový daňový raj na ostrove Man.

Referencie
----------

1. ↑   How the first performance by Agnetha, Björn, Benny and Anni-Frid turned into an enormous failure. *Mix*, February 2011. Dostupné online.
2. ↑   Abba's Eurovision win in Brighton remembered 40 years on. *BBC*, 5 April 2014. Dostupné online.
3. ↑  "The Government's Music Export Prize for 2008 goes to...". Sweden.gov.se (7 January 2009). Retrieved on 2013-07-22.
4. ↑   ROXBURGH, Gordon. *Dress Rehearsal for the Final!* [online]. eurovision.tv, 17.05.2013, [cit. 2013-05-19]. Dostupné online. (anglicky)
5. ↑   *Noteheads.com – Corporate* [online]. [Cit. 2008-04-29]. Dostupné online. Archivované 2011-09-28 z originálu.
6. ↑   ABBA's Bjorn wins $17m tax case. *The Sydney Morning Herald*, 15 October 2008. Dostupné online.
7. ↑  "Sweden's Taxman After ABBA's Ulvaeus Again", *E! Online*. (4 January 2007). Retrieved on 2013-07-22.
8. ↑  "Abba's Björn accused of 87m kronor tax fiddle", *The Local*, Retrieved on 22 July 2013.
9. ↑   Abba star 'underpaid' Swedish tax. *BBC News*, 5 January 2007. Dostupné online [cit. 2010-03-26].

Zdroj
-----

* *Tento článok je čiastočný alebo úplný preklad článku Björn Ulvaeus na anglickej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Björn Ulvaeus**

| * z
* d
* u
ABBA |
| --- |
| **Agnetha Fältskogová • Björn Ulvaeus • Benny Andersson • Anni-Frid Lyngstadová** |
| Štúdiové albumy | *Ring Ring* • *Waterloo* • *ABBA* • *Arrival* • *ABBA: The Album* • *Voulez-Vous* • *Super Trouper* • *The Visitors* • *Voyage* |
| Kompilácie | *Greatest Hits* • *Greatest Hits Vol. 2* • *Gracias Por La Música* • *The Singles: The First Ten Years* • *ABBA Live* • *ABBA Gold - Greatest Hits* • *More ABBA Gold: More ABBA Hits* • *ABBA Oro: Grandes Éxitos* • *Thank You for the Music* • *The Definitive Collection* • *18 Hits* • *The Complete Studio Recordings* • *Number Ones* • *The Albums* |
| Single | „People Need Love" • „He Is Your Brother" • „Ring Ring" • „Love Isn't Easy (But It Sure Is Hard Enough)" • „Waterloo" • „Honey, Honey" • „So Long" • „I Do, I Do, I Do, I Do, I Do" • „S.O.S." • „Mamma Mia" • „Fernando" • „Dancing Queen" • „Money, Money, Money" • „Knowing Me, Knowing You" • „The Name of the Game" • „Take a Chance on Me" • „Eagle" • „Summer Night City" • „Chiquitita" • „Does Your Mother Know" • „Voulez-Vous" • „Angeleyes" • „Gimme! Gimme! Gimme! (A Man After Midnight)" • „I Have a Dream" • „The Winner Takes It All" • „On and On and On" • „Super Trouper" • „Lay All Your Love on Me" • „One of Us" • „When All Is Said and Done" • „Head Over Heels" • „The Visitors" • „The Day Before You Came" • „Under Attack" • „Thank You for the Music" |
| Súvisiace články | Stig Anderson • Diskografia ABBY • Eurovision Song Contest 1974 • *ABBA: The Movie* • *Mamma Mia!* • *Mamma Mia!* (film) • A\*Teens |
|   |

Autoritné údaje: * BnF: 13900639t
* GND: 119010232
* ISNI: 0000 0001 0921 6818
* LCCN: n87102948
* NK ČR: xx0034748
* VIAF: 85515648
* WorldCat: lccn-n87102948